《解语花 题梅花》
清代·沈善宝

竹外横枝，小桥流水，正孤山清晓。春寒料峭。寻旧梦、仿佛衣香萦绕。

多情翠鸟。犹向我、嘤鸣不了。想冰姿、原是神仙，无怪红尘杳。

何日巡檐索笑。更尊倾东阁，堂开玉照。词裁丽藻。

留芳影、金屋深藏窈窕。横斜夭娇。且图写、癯仙风貌。

任江城，玉笛频吹，不怕春光老。

作者简介：沈善宝，字湘佩，钱塘人。吏部郎中武凌雪继室。有《鸿雪楼诗集》。